साहित्य में जीवन आता है अतः प्रवासी साहित्य में भी प्रवासी जीवन आएगा। ज़ाहिर-सी बात है कि विभिन्न देशों में रहने वाले रचनाकारों के साहित्य में एक जैसा जीवन नहीं होगा। इनके साहित्य में अभिव्यक्त प्रवासी जीवन भिन्न-भिन्न होगा। इंग्लैंड से आने वाले साहित्य में जो जीवन दिखेगा वह नार्वे के प्रवासी जीवन से भिन्न होगा। अमेरिका में लिखे जा रहे साहित्य में जो जीवन होगा वह जापान की ख़ुशबू लिए नहीं हो सकता। न ही डेनमार्क के साहित्य में चित्रित प्रवासी जीवन जैसा होगा। इसी तरह पश्चिमी देशों से आने वाले प्रवासी साहित्य के जीवन से खाड़ी के देशों से आने वाले साहित्यिक जीवन की तुलना करें तो दोनों में बहुत फ़र्क नज़र आता है। इसलिए जब हम प्रवासी हिंदी साहित्य में प्रवासी जीवन की बात करते हैं तो हमें भिन्न-भिन्न तरह का जीवन देखने को मिलता है।